સાબરકાંઠા જિલ્લાના ભિલોડા તાલુકાના છેવાડાના એવા ઓડ ગામની અભણ મહિલા શારદાબહેન ભરાડા આમ તો ગામની બીજી મહિલાઓની જેમ જ પતિ સાથે ગામ બહાર જઈને છૂટક મજૂરી યા પરચૂરણ કામ કરીને ઘર ચલાવતી. હવે વનબંધુ કલ્યાણ યોજના અને રાજ્ય સરકારની વિવિધ સહાય યોજનાઓની મદદથી માત્ર તેમના જ નહીં, તેમના જેવી સંખ્યાબંધ મહિલાઓના પરિવારોના દિવસો ફરી ગયા છે. એ સૌના જીવનમાં સોનાનો સૂરજ ઊગ્યો છે. આ મહિલાઓએ સહકારી ધોરણે મંડળી બનાવીને પોતાના ગામ પાસે રાજ્યના વનવિભાગની પડતર રહેલી ૮૦૦ હેક્ટર જમીન ઉપર વૃક્ષોનું વાવેતર કરવાનું કામ હાથ ધર્યું. વન વિભાગના માર્ગદર્શન અને અન્ય ખાનગી સંસ્થાની મદદથી વનમંડળી બનાવી તેના મીઠાં ફળ આજે હવે આ મહિલાઓ અને તેમના પરિવારો ચાખી રહ્યાં છે. ૭૩ મહિલાઓથી શરૂ થયેલી વનમંડળીએ સાગ, ટીમ, ઉબીયો, કણજી, દૂધી, કકડાયા વૃક્ષોનું વાવેતર કર્યું, જેનાથી પ્રથમ વર્ષે ગૌણપેદાશો જેવી કે ગુંદર, રાળ, લાખ, દૂધી અને ટીમ પાનના વેચાણથી મંડળીને આવક થવા લાગી. આજે હવે આ મહિલાઓને દર મહિને પંદરસો પિયાથી વધુની આવક મળી રહે છે.